b"\n_START_ARTICLE_\nPeter Seiichi Shirayanagi\n_START_SECTION_\nBiografia\n_START_PARAGRAPH_\nNascut a Hachi\xc5\x8dji, T\xc3\xb2quio, estudi\xc3\xa0 a la Universitat Sofia, assolint un grau en filosofia al 1951 i una especialitzaci\xc3\xb3 en teologia el 1954. Ordenat prevere el 21 de desembre de 1954 a la catedral de Kanda, marx\xc3\xa0 a estudiar a la Pontif\xc3\xadcia Universitat Urbaniana de Roma, assolint un doctorat en dret can\xc3\xb2nic el 1960._NEWLINE_El 15 de mar\xc3\xa7 de 1966 va ser nomenat pel Papa Pau VI bisbe titular d'Atenia i auxiliar de T\xc3\xb2quio, sent consagrat bisbe el 8 de maig seg\xc3\xbcent. Va ser nomenat arquebisbe titular de Castro i arquebisbe coadjutor de T\xc3\xb2quio el 1969, ocupant la seu el 1970. Com a arquebisbe continu\xc3\xa0 amb la Convenci\xc3\xb3 Arxidiocesana de T\xc3\xb2quio, implementant els decrets del Concili Vatic\xc3\xa0 II i, el 1989, encap\xc3\xa7al\xc3\xa0 un grup que visit\xc3\xa0 l'Esgl\xc3\xa9sia cat\xc3\xb2lica a la Xina. Entre 1983 i 1992 presid\xc3\xad la Confer\xc3\xa8ncia Episcopal Japonesa, que inaugur\xc3\xa0 el Centre Cat\xc3\xb2lic de T\xc3\xb2quio el 1990._NEWLINE_El 1994 va ser creat cardenal pel Papa Joan Pau II amb el t\xc3\xadtol de cardenal prevere de Cardenal prevere de Santa Emerenziana a Tor Fiorenza. El 12 de juny de 2000 es retir\xc3\xa0 com a arquebisbe de T\xc3\xb2quio._NEWLINE_Va ser un dels cardenals electors que participaren en el conclave de 2005, on s'escoll\xc3\xad el Papa Benet XVI._NEWLINE_\xc3\x89s un dels cardenals que han celebrat la missa tridentina despr\xc3\xa9s de la reforma lit\xc3\xbargica._NEWLINE_Des del 17 de juny de 2008, en complir els 80 anys, va perdre els seus drets com a cardenal elector. El 24 de novembre de 2008 presid\xc3\xad la missa de beatificaci\xc3\xb3 de fra Kibe i dels 187 m\xc3\xa0rtirs._NEWLINE_El cardenal Shirayanagi va ser hospitalitzat a inicis d'agost a causa d'una arr\xc3\xadtmia card\xc3\xadaca, patint una hemorr\xc3\xa0gia cerebral lleu, per\xc3\xb2 es recuper\xc3\xa0 despr\xc3\xa9s de 3 mesos de rehabilitaci\xc3\xb3. A l'agost de 2009 es trasllad\xc3\xa0 a la Loyola House, una resid\xc3\xa8ncia per a sacerdots ancians. Va morir per un infart de miocardi el 30 de desembre del mateix any, als 81 anys. Despr\xc3\xa9s de les ex\xc3\xa8quies, el seu cos va ser incinerat i sepultat al cementiri cat\xc3\xb2lic de Fuch\xc5\xab a T\xc3\xb2quio."